Cavendish om ukjent nordmann: - Han var rask
- Dette var utrolig fett, og det var ikke enkelt for å si det sånn, gliste Haugård da han snakket med VG Nett ved mållinjen på Karl Johan. Sykkeltalentet, som representerer OneCo-Mesterhus Cycling Team, fikk velfortjent tid i rampelyset i går kveld. Han lå helt framme i tetgruppen hele veien, men tekniske problemer med sykkelen gjorde at han ikke kunne fullføre showrittet. Sammen med VG Nett så han innspurten der Cavendish slo Peter Sagan og sikrer seg seieren. Cavendish er regnet for å være verdens beste spurter, men måtte altså se seg slått av en mer eller mindre ukjent nordmann underveis i rittet.For i den andre av de tre innlagte spurtene ble det et knalltøft oppgjør mellom den regjerende verdensmesteren og den norske 20-åringen. - Han dro i Rosenkrantz gate, men jeg kom ut av svingen med større fart og klarte å holde unna - det er ikke så enkelt mot verdens beste, forsikret Haugård. Cavendish beskrev spurtoppgjøret slik for VG Nett etter å ha tatt imot hyllesten som vinner av Oslo Grand Prix 2012: - Han var rask, men det var jo bare én spurt. Det er ikke så enkelt å si hvor stort talent han er, men han holdt høy fart skrøt briten. Haugård er bosatt like utenfor Oslo, og hadde mange venner og støttespillere på tribunen på Karl Johan. - Det var spesielt morsomt å oppleve dette siden det var så mange kjente som hadde møtt opp for å se på i dag.Så fikk da også TV 2-seerne og mange tusen fremmøtte se hva som bor i unggutten. Showrittet i hovedstaden topper likevel ikke lista over karrierehøydepunkter. - Dette var stort, men jeg setter temposeieren i NM for junior høyere, sa Haugård som også slettet en 30 år gammel rekord da han sikret seg norgesmestertittelen på 10 km tempo i 2010. - Hvilke mål har du satt deg i karrieren? - Det store målet er å slå Cavendish flere ganger... - Neida - jeg har et stort mål om å komme med på et av profflagene i løpet av tre-fire år.
Unggutten Phan Åge Haugård (20) viste svært lovende takter da han slo selveste Mark Cavendish i den andre av tre innlagte spurter i Oslo Grand Prix.